Jól vizsgáztak a Marsnál a BME kutatói által kalibrált kamerák

Útban a Didimos-Dimorphos kettős aszteroida felé, az ESA űrszondája készített néhány jó képet a vörös bolygóról és egyik holdjáról.

Az Európai Űrügynökség (ESA) Hera űrszondája március 12-én mintegy 5000 kilométerre megközelítette a Marsot és hintamanővert hajtott végre. A fő cél az űrszonda felgyorsítása volt, de az ESA csapata kihasználta a bolygó közelségét az optikai kamerák tesztelésére és pár fotó készítésére is. Az AFC-kamerák és a hiperspektrális Hyperscout műszer kalibrációját a BME Mechatronika, Optika és Gépészeti Informatika (MOGI) Tanszéke végezte - tudtuk meg Nagy Balázs Vince egyetemi docenstől.

A Mars felszínéről, illetve kisebb és rejtélyesebb, Deimos nevű holdjáról készült képeket, valamint azok kalibrált változatait a BME szerverei tárolják, ahonnan a nemzetközi tudományos közösség le tudja őket tölteni. „A műszerek és a szerverek is jól vizsgáztak a gyors Mars-látogatás alatt és haladnak tovább végső céljuk, a Didimos-Dimorphos aszteroidaegyüttes felé” – írta a bme.hu-nak Nagy Balázs Vince.

A Hera missziója az ESA bolygóvédelmi programjának része. Azt várják tőle, hogy értékes információkkal szolgál a jövőbeli aszteroida-eltérítő küldetések számára: segíti a kisbolygók geofizikája, valamint a Naprendszer kialakulása és evolúciós folyamatai megértését. Az aszteroidák anyagáról, anyagsűrűségéről kevés az információnk, márpedig nehéz lenne megtervezni letéríteni egy kisbolygó letérítését a pályájáról.

A tavaly októberben a floridai Cape Canaveralról elindított Hera két mini műholdat is visz magával, amelyek a cél elérésekor, várhatóan 2027-ben, pályára állnak, hogy képeket készítsenek, méréseket végezzenek (sőt, a tervek szerint az egyik le is száll a Dimorphos felszínére). A hat különböző cég által gyártott optikai kamerák bevizsgálásához szükség volt egy független laboratórium közreműködésére, ezt a feladatot látta el a MOGI Tanszék.

A küldetésről bővebben itt lehet olvasni.

Sajtókapcsolat:

* Kommunikációs Igazgatóság
* +36 1 463 2250
* kommunikacio@bme.hu

|  |  |
| --- | --- |
|  | © Európai Űrügynökség (ESA)Távolban egy fehér Deimos. |
|  | © Európai Űrügynökség (ESA)A Mars felszíne. |
|  | © Európai Űrügynökség (ESA)A Mars felszíne és a Deimos. |
|  | © Európai Űrügynökség (ESA)A Mars felszíne és a Deimos. |

Eredeti tartalom: Budapesti Műszaki és Gazdaságtudományi Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=20275